Ukážka z elektronickej knihy

Partner projektu:

Original title: Jarmila Mandžuková: Léčivá síla vody

Text copyright © Jarmila Mandžuková, 2019

Design © Q point Praha, 2019

Illustrations © Shutterstock, Pexels, Pixabay

Cover illustration © Shutterstock

Translation © Zora Sadloňová, 2019

Slovak edition © Fortuna Libri, Bratislava 2019

Vydalo vydavateľstvo Fortuna Libri.

www.fortunalibri.sk

Redakčná a jazyková úprava Elena Šikulová

Prvé vydanie

Všetky práva vyhradené.

Nijaká časť tejto publikácie sa nesmie reprodukovať, ukladať do informačných systémov ani rozširovať akýmkoľvek spôsobom, či už elektronicky, mechanicky, fotografickou

reprodukciou, alebo inými prostriedkami, bez písomného súhlasu majiteľov práv.

ISBN 978-80-8142-940-8

Vytvorenie elektronickej verzie Dibuk, s. r. o., 2019

Úvod

Najlepšou službou, ktorú vám okrem

sprostredkovania pravdy môže poskytnúť kniha,

je, že vám dáva podnet na zamyslenie.

Elbert Hubbard

Vážení priatelia,

písanie tejto knihy bol pre mňa úžasný dar. Dar, ktorý vo mne vzbudil úctu a pokoru k obyčajnej VODE. Vedecký a lekársky výskum v súčasnosti tak pokročil, že len ťažko akceptujeme jednoduché a prirodzené rady týkajúce sa nášho zdravia a liečby chorôb. S tým súvisí aj význam obyčajnej VODY, ktorá je pre náš organizmus nenahraditeľná. VODA má v organizme viacero funkcií – vytvára prostredie na životné deje, umožňuje tráviace procesy, rozpúšťa väčšinu živín, pomáha vylučovať škodlivé látky a regulovať telesnú teplotu. VODA pomáha pri mnohých ochoreniach a zdravotných ťažkostiach, zohráva úlohu pri chudnutí a prispieva k vonkajšej kráse. Málokomu napadne, že únava, nedostatok energie, bolesti žalúdka, problémy s trávením a kĺbami, zápcha, vysoký krvný tlak, zvýšená hladina cholesterolu v krvi... môžu súvisieť s chronickým nedostatkom VODY v organizme. V praxi sa neraz ukázalo, že dôkladným zavodnením organizmu či prostredníctvom vodoliečby možno účinne predchádzať zdravotným problémom a liečiť ich.

Vážení priatelia,

prijmite moje pozvanie a vydajte sa spolu so mnou za poznaním daru prírody, jedinečnej a zázračnej VODY. Poďme spoločne odhaliť PRAVDU O VODE, porozumieť VODE a tešiť sa väčšej vitalite, pevnejšiemu zdraviu, sile a radosti. Táto kniha odhaľuje naše hlboké a trvalé spojenie s vodou, naším najcennejším bohatstvom. Nech nám táto kniha pomôže nájsť lepší vzťah k vode v každodennom živote. Dovolím si citovať slová známeho nemeckého vedca C. F. von Weizsäckera: Ak zomrie voda, zomrie aj človek. Nezabúdajte na to!

Ing. Jarmila Mandžuková

***

Mojím celoživotným cieľom je prostredníctvom kníh a prednášok šíriť a odovzdávať informácie zamerané na posilnenie zdravia a liečenie zdravotných problémov, a to predovšetkým prirodzenými a prírodnými prostriedkami.

- Veľmi ma poteší, ak sa podelíte so mnou o vaše skúsenosti. Ak budete mať nejaké otázky, môžete sa na mňa kedykoľvek obrátiť.

- Moje knihy s podpisom a originálnym ex libris sa dajú získať prostredníctvom mojich webových stránok www.jmandzukova.cz.

- Mnohým kultúrnym inštitúciám (knižniciam, klubom), domovom seniorov a ďalším záujemcom ponúkam prednášky na rôzne témy. Jednou z tém je aj prednáška s názvom Pravda o vode. Teším sa na vás!

***

Upozornenie:

Rady a odporúčania, s ktorými sa stretnete v tejto knihe, nemajú nahradiť lekára. Ich cieľom je rozšíriť všeobecné znalosti a informácie o vode a alternatívnych metódach liečby. Pri dlhodobých a závažných ochoreniach  je lekárska pomoc nevyhnutná a obmedziť sa v takýchto prípadoch na svojpomocné liečenie môže byť pre život nebezpečné. Autorka ani vydavateľstvo nenesú zodpovednosť za poškodenie zdravia osôb ani za vznik majetkových a vecných škôd.

Bez vody by sme neboli a nežili

Voda je prvopočiatok živej prírody,

kolíska života, matka všetkého živého,

jeho prostredia

Albert Szent-Györgyi

Sine aqua deest vita − bez vody niet života. Voda má v dejinách našej planéty mimoriadne miesto. Bez vody by nebol život na Zemi. Vodné zdroje stáli pri vzniku našej civilizácie. Najstaršie obývané územia vznikali na miestach, kde mal človek k dispozícii dostatočné množstvo vody, od ktorej bol životne závislý. Vody potrebnej nielen na pitie, varenie, hygienu, ale aj na napájanie dobytka a zavlažovanie polí. Väčšina hlavných miest leží na brehoch veľkých riek. Nie je to náhoda, ale dôkaz toho, ako voda ovládala rozvoj a vývoj jednotlivých území. Odvrátenou stranou bola zamorená a znečistená voda, ktorá vyvolávala epidémie moru a celé stáročia decimovala obyvateľstvo.

Voda je najdôležitejšou zlúčeninou na Zemi. Na našej planéte je 70 % vody a právom sa niekedy nazýva „modrá planéta“. Voda sa premieňa v závislosti od teploty, vyparuje sa, zamŕza a topí sa. Voda je jediná látka, ktorá sa vyskytuje v troch skupenstvách – kvapalnom (voda), pevnom (ľad) a plynnom (para). I vzduch, ktorý dýchame, obsahuje vodnú paru – vzdušnú vlhkosť.

Voda je zázračné dielo prírody. Málokto vie, že väčšina vody na Zemi je slaná – podľa niektorých zdrojov až 90 % vody je slanej. Ľadovce a oblasti okolo pólov viažu vyše 2 % sladkej vody, ale drahocenná sladká voda tvorí iba necelé percento svetových zásob vody. A keďže sme si vlastnou vinou znečistili životné prostredie vrátane vody, musíme vodu zložito a draho upravovať. A to je zároveň jeden z dôvodov, prečo sa musíme k vode správať šetrne (viac informácií na strane 25).

Voda je našou liečiteľkou, ale aj učiteľkou. Môže byť našou najlepšou priateľkou, ale aj najhorším nepriateľom. Pokiaľ sa budeme k vode správať láskyplne, svedomito a pozorne, bude nám slúžiť. Keď s ňou budeme zaobchádzať nedbanlivo a bez záujmu, obráti sa proti nám. Voda nás učí pokore, návratu k prírode a najzákladnejším veciam, ktoré človek pre svoj život nevyhnutne potrebuje. Na um mi prichádza smutná myšlienka. Ak sa v 20. storočí viedli vojny o ložiská ropy, nebudú sa v nasledujúcom storočí viesť boje o vodné zdroje?

Posvätná a zázračná voda

Voda nám ukazuje cestu.

Lao-c´

Voda je magická a zázračná. Mnohé národy uctievali vodu a dodnes ju uctievajú ako posvätný živel. Verili v obrovskú silu vody a využívali ju na rôzne obrady a rituály. Súčasťou mnohých náboženstiev je krst vodou a ponorenie do vody je v mnohých kultúrach spojené s duševnou očistou.

Mnohé kultové miesta sú často neďaleko prameňov. Voda vyvierajúca zo zeme má za sebou dlhú históriu, ktorá sa ráta na stovky až tisíce rokov. Miesta, kde vyviera táto vyzretá starodávna voda, sa odjakživa tešili mimoriadnej úcte. Mnohé pramene vykazujú overené priaznivé účinky, takže v ich blízkosti vznikali svätyne, kúpele a pútnické centrá. Určite vám zíde na um posvätná voda z Lúrd vo Francúzsku, kam každý rok putujú tisíce pútnikov. Táto voda má zvláštne zloženie a energiu – ukrýva v sebe liečivú silu.

Každý národ má mýty, povesti a rozprávky, kde zohráva voda významnú úlohu. Rozprávajú o zázračných studničkách, vílach, rusalkách, sirénach, o vodných božstvách, ale aj o živej a mŕtvej vode, ktorá prinavracia mladosť, alebo oživuje mŕtvych. Rozprávky a legendy ľudia tradovali z generácie na generáciu, čerpali z pradávnych vedomostí, ľudovej múdrosti a pozorovaní prírody.

Naša kultúra stratila úctu k vode. V uponáhľanej modernej dobe význam prírodných zdrojov vody – studničiek a prameňov pomaly zaniká. Kedysi obľúbené studničky postupne upadali do zabudnutia, lebo sa o ne nikto nestaral, zarastali, zanikali, prípadne sa zmenili na bahniská alebo zmizli pri stavbách, rozširovaní polí či ťažbe dreva. Je to veľká škoda, lebo voda do krajiny neodmysliteľne patrí a nie je nič prirodzenejšie a krajšie, ako sa napiť z číreho prírodného prameňa vody zo studničky. Našťastie, situácia sa mení. Vďaka nadšencom vznikol v Čechách Národný register prameňov a studničiek (www.estudanky.eu), ktorý sa usiluje zmapovať všetky prirodzené vodné zdroje.

Poznáte vo svojom okolí také miesto? Stačí sa rozhliadnuť a inšpirovať sa registrom studničiek, lebo nikdy nie je neskoro začať hľadať. Aj v blízkosti vášho bydliska sa možno nachádza studnička či liečivý prameň. Nájdite si tú svoju studničku či prameň s pitnou kontrolovanou vodou. Objavte pocit slobody a návratu k prírode.

Voda je nenahraditeľná

Voda je to najdôležitejšie na svete,

čo máme.

Peter Brabeck-Letmathe

Voda je prameňom a zdrojom života. Mnohí pristupujú k tejto múdrosti ľahkomyseľne a vodu vnímajú ako niečo samozrejmé. Stačí otočiť vodovodným kohútikom a voda tečie. Keďže jej máme relatívny dostatok, nedokážeme doceniť jej význam. Pijeme ju bezmyšlienkovite, vieme, že je dôležitá na udržanie života, ale práve preto, že vodu tak dôverne poznáme, len málokedy ju doceňujeme.

Voda je základ zdravia. Voda hrá v ľudskom organizme mimoriadne dôležitú úlohu. Pri počatí človeka je oplodnené vajíčko tvorené z 96 % vodou. Prvých deväť mesiacov života strávime výhradne vo vode v matkinom lone. Množstvo tekutín v ľudskom tele sa v priebehu života mení. Najviac vody má v tele novorodenec, u ktorého tvorí asi 75 % telesnej hmotnosti. V našom tele je voda všade – najviac v krvi (92 %), veľký podiel vody má mozog – asi 83 %, pľúca a srdce sa skladajú zo 70 % vody, pečeň tvorí 75 %, a podobne možno pokračovať ďalej. Aj v našom pote a slzách, všade sa nachádza voda.

Voda pomáha udržiavať základné životné funkcie organizmu. Všetky biochemické procesy prebiehajú výhradne v tekutom prostredí, kde hrá voda zásadnú úlohu. Zodpovedá za všetko od regulovania telesnej teploty až po kontrolu krvného tlaku a má rozhodujúcu úlohu pri udržiavaní tepelnej pohody celého organizmu. Slúži ako rozpúšťadlo na všetko, čo prijímame – bielkoviny, sacharidy, minerály, vitamíny a ďalšie zložky potravy rozpustné vo vode – a prostredníctvom krvi ich roznáša po celom tele. Ďalšou úlohou vody je vylučovanie odpadových látok z tela. Zbiera toxíny z rôznych častí tela a dopravuje ich do pečene a obličiek, aby sa následne vylúčili z organizmu. Keď je v tele nedostatok vody, začnú sa škodlivé zvyšky hromadiť. To sa negatívne prejaví na celkovom zdravotnom stave.

Ľudské telo neprestajne potrebuje vodu. Vodu strácame potením, pri tvorbe moču a vyprázdňovaní, o vodu prichádzame pľúcami pri vydychovaní. Denný výdaj vody (pot, dych, moč, stolica) je asi dva a pol litra. Ľudský organizmus nedokáže tvoriť zásoby vody, a preto je veľmi dôležité túto tekutinu v priebehu celého dňa dopĺňať a nezanedbávať pitný režim. Pri nedostatočnom pitnom režime dochádza k dehydratácii, čo môže mať zhubné následky na naše orgány, najviac trpia obličky, hrubé a tenké črevo, pečeň, ale aj žalúdok, pľúca, srdce atď.

Voda je balzam na telo aj dušu. Voda je prameňom zdravia, životnej sily a krásy. Väčšina ľudí sa domnieva, že vie o vode všetko. Naše znalosti sú však veľmi obmedzené a za naše mylné predstavy a vedomosti o potrebe vody pre organizmus platíme tou najvyššou cenou – vlastným zdravím. Pitná voda je pritom tým najlacnejším a najprirodzenejším zdrojom zdravia. Voda však nie je iba nenahraditeľný nápoj, ale môže pomáhať aj pri liečbe chorôb a posilnení vitality. S minimálnymi nákladmi môžeme urobiť maximum pre svoje zdravie. Nie je to úžasné? Učte sa o vode stále viac a viac. Venujte jej väčšiu pozornosť. A viac poznávajte aj seba. Čím viac toho budete vedieť o vode, tým jasnejšie pochopíte samých seba, uvidíte v jasnom svetle aj spoločnosť, národ, svet, Zem, vesmír, a nakoniec aj boha. Je to tak preto, lebo „všetko povstalo z vody“, ako tvrdil už grécky filozof Táles z Milétu. Nech vám kniha poskytne príležitosť na pozitívne myslenie o vode a na premýšľanie o tom, čo znamená žiť zdravo a šťastne. To sú slová japonského vedca Masara Emotu, autora zaujímavej knihy Skutočná sila vody (viac sa dozviete v zozname literatúry). Voda dokáže zázraky, najvyšší čas, aby ste si túto skutočnosť uvedomili.

Môže pitná voda škodiť zdraviu?

Vodu si nevážime, pokiaľ nám nevyschne studňa,

a to platí o všetkom v živote.

Benjamin Franklin

Kvalita používanej vody patrí k dôležitým faktorom ovplyvňujúcim naše zdravie. O vode, nevyhnutnej súčasti ľudského života, ste sa už dozvedeli mnoho, ale rada by som pripomenula, že voda môže byť aj nositeľom smrteľného ohrozenia. Potvrdzujú to historické udalosti, napríklad epidémia moru v 14. storočí zahubila tretinu európskeho obyvateľstva. Hlavným zdrojom ochorenia bola silno znečistená voda a jeho šírenie zastavilo až vybudovanie kanalizácie. Dnes nám (s výnimkou niektorých endemických oblastí) morová epidémia nehrozí, ale s vodou, ktorú pijeme, prichádza viacero závažných problémov. Dnes nás ohrozujú najmä chemikálie, ktoré človek vyrába a používa, a tie sa potom dostávajú do kolobehu v prírode. Naši predkovia pili vodu priamo z riek, jazier, potokov, prameňov... Aj my získavame pitnú vodu z týchto prirodzených zdrojov, ale vplyvom zlého životného prostredia, znečisteného a zamorovaného priemyselnými a poľnohospodárskymi škodlivými látkami, ju musíme čistiť a upravovať zložitým a drahým spôsobom. Nezodpovedná ľudská činnosť zamoruje poľnohospodársku pôdu umelými hnojivami, pesticídmi, herbicídmi, fungicídmi... Všetky tieto látky môžu presiaknuť do spodných vôd, znečistený vzduch premení normálny dážď na kyslý. A to nie je všetko, čo sa môže nachádzať vo vode. Znečistenie pitnej vody je veľmi „tenký ľad“. Nechcem sa púšťať do siahodlhých diskusií, tie prenechám odborníkom a zodpovedným. Nechcem ani vyvolávať paniku, ale „jedného dňa“ sa môže stať, že kvalitná pitná voda bude vzácna a drahá. Predstava takejto budúcnosti môže znieť desivo a určite je namieste začať s vodou šetriť globálne, lebo ohrozenie prírodných zdrojov je ohrozením zdravia, nášho života.

Obávaný chlór

Zdroje pitnej vody sú v súčasnosti také kontaminované, že choroboplodné zárodky predstavujú vážny problém. Preto je nutné pridávať do životne dôležitej tekutiny chlór, ktorý pôsobí ako dezinfekčný prostriedok. Obavy z chlóru sú zrejme opodstatnené, lebo podobne ako iné chemické prímesy v potravinách, aj chlór v neprimeranom množstve má negatívny dosah na naše zdravie. „Keď je obsah chlóru v pitnej vode taký vysoký, že vnímame jeho chuť a zápach, dostáva sa nám do tráviaceho ústrojenstva v takom veľkom množstve, že dokáže zničiť pre nás potrebné a užitočné baktérie a obrať nás o dôležité vitamíny,“ tvrdia Paul a Patricia Braggovci v knihe Šokujúca pravda o vode (viac zoznam literatúry). Dlhodobé pitie nadmerne chlórovanej vody môže spôsobiť množstvo zdravotných ťažkostí. Ako príklad uvediem alergie, objaviť sa môžu kožné či dýchacie problémy. Chlór sa dostáva do tráviaceho ústrojenstva, kde ničí pre nás potrebné a dôležité baktérie. Nežiaducim sprievodným javom spájajúcim sa s užívaním chlórovanej vody je osteoporóza, keď telo po určitom čase nedokáže kvalitne spracovávať vápnik.

Chlór obsiahnutý vo vode môže vytvárať nové zlúčeniny s inými látkami, napr. trichlórmetán, u ktorého je vážne podozrenie, že zvyšuje riziko rakoviny hrubého čreva a močového mechúra. Z uvedeného vyplýva, že chlór je jednou z hlavných nevýhod pitnej vody z vodovodu. Našťastie je niekoľko spôsobov, ako chlórovanú vodu od chlóru „vyčistiť“ (viac informácií na stranách 67 – 68).

Fluoridy zabíjajú?

Určite si spomínate na často uvádzanú informáciu, že pridávanie fluoridu do pitnej vody výrazne znižuje kazivosť zubov. Zdalo sa, že konečne sa našla cesta, ako predchádzať zubnému kazu, najmä u detí. Reklamy propagovali aj zubné pasty s obsahom fluóru. Na celom svete prebiehajú odborné diskusie, či sú fluoridy pridávané do pitnej vody prospešné, alebo zdraviu škodia, a najmä, aké dávky sú pre človeka už toxické. Niektoré štáty vo fluorizácii vody pokračujú, a dokonca ju aj rozširujú. U nás je fluorizácia vody minulosťou, v súčasnosti sa u nás nikde nerobí. Skončilo sa s ňou najmä kvôli ekologickým a ekonomickým aspektom, pretože na pitie slúžilo len 5 % zo všetkej takto vyrobenej vody. Zjednodušene povedané, náklady na fluorizáciu vody tiekli priamo do odpadu.

Odvrátenou stranou sú hromadné otravy, napríklad v USA v deväťdesiatych rokoch minulého storočia došlo k niekoľkým otravám spôsobeným nadmerne vysokou koncentráciou fluoridov vo vode. Fluór vo vyšších koncentráciách pôsobí ako jedovatá látka. Využíva sa ako deratizačný prostriedok a zaujíma prvé miesto medzi prostriedkami na ničenie buriny (pesticídmi). Fluór poškodzuje tepny, srdce, pľúca, pečeň a ďalšie životne dôležité orgány. Niekoľko štúdií varuje aj pred dlhodobým užívaním fluoridov, ktoré by mohli mať vplyv na zdravie detí a na odvápňovanie kostí. Ak si čistíme zuby zubnou pastou s vyšším obsahom fluóru, odporúča sa, aby sme si po vyčistení dôkladne vypláchli ústa vodou. Pri nedostatočnom odstránení pasty sa dostáva do tráviacej sústavy, čím sa zvyšuje príjem fluóru v organizme. Jedným z dôsledkov prebytku fluóru v organizme je zvýšené riziko osteomalácie a osteoporózy kostí, kŕčov v nohách a môže negatívne vplývať aj na psychiku.

Nebezpečné estrogény

V posledných rokoch sa objavuje čoraz viac informácií súvisiacich so znečistením vody látkami, ktoré produkuje farmaceutický priemysel, ako sú hormóny, antibiotiká a rezíduá liekov. Pozornosť vedcov sa zameriava predovšetkým na skupinu látok, ženské hormóny – estrogény. Väčšina hormónov a im podobných látok odteká do čističiek, kde sa veľká časť zachytáva v čistiarenských kaloch. Časť hormónov napriek tomu uniká do vodných tokov. Týmito látkami sú postihnuté najmä povrchové vody, vody z hĺbkových zdrojov sú v tomto prípade bezpečné. Prítomnosť estrogénov a podobných syntetických látok vo vode so sebou nesie množstvo rizík, pretože vysoká hladina estrogénov v organizme zvyšuje zrážanlivosť krvi, čím rastie riziko vzniku krvných zrazenín, ich uvoľnenia a upchávania niektorých dôležitých tepien. Látky im podobné priamo súvisia s neplodnosťou, rakovinou a inými zhubnými ochoreniami. Ich pôsobenie sa prejaví až po dlhšej dobe a v budúcnosti môžu predstavovať závažný problém.

Podľa vedcov nie je dôvod na paniku ani prehnané obavy. Pravidelné kontroly ukazujú, že obsah estrogénov a syntetických liečiv v našej pitnej vode je veľmi nízky alebo dokonca nepravdepodobný. Zhodujú sa  však na tom, že je nevyhnutné hladiny týchto látok v povrchových vodách pravidelne monitorovať a sledovať výsledky štúdií, ktoré skúmajú, či ich dlhodobé pôsobenie nemá negatívny vplyv na ľudský organizmus.

Hazard s plastmi

V čase, keď som písala túto knihu, prebehla v médiách správa, že v Thajsku zahynula veľryba, ktorá mala v žalúdku vyše 80 plastových tašiek a ďalší odpad, spolu až 8 kg plastového odpadu. Čo k tomu dodať... Plasty sú jednoducho všade, čoraz častejšie a viac sa využívajú vo výrobe a distribúcii takmer vo všetkých priemyselných odvetviach. Z plastov sa uvoľňujú do životného prostredia malé čiastočky v tvare zrnka, vlákna a pod. nazývané mikroplasty. Plasty, ktoré sa do riek a nádrží dostávajú najmä z odpadových vôd, nedokážu čističky celkom odstrániť. Plastové časti sú nerozložiteľné a nerozpustné, či už vo vode, alebo v pôde. Čističky odpadových vôd ani ďalšie filtre nie sú schopné efektívne zachytiť a odstrániť všetky tieto látky. Zistilo sa, že úpravovne vody, v závislosti od vodného zdroja a použitej technológie, dokázali odstrániť od 70 do 83 % mikroplastových častíc. Podľa výskumných správ EÚ mikroplasty kontaminujú až 72 % pitnej vody v Európe, celosvetovo potom 83 %. Tieto miniatúrne čiastočky plastov zamorujú vodu (našli sa aj v balenej vode), jedlo a zrejme aj naše telá. Doposiaľ nikto nevie s istotou povedať, či plasty vo vode škodia, napriek tomu je dôležité tomuto problému venovať zvýšenú pozornosť.

Mikroplasty môžu byť pre ľudské zdravie nebezpečné, lebo prispievajú k rôznym zdravotným problémom ohrozujúcim naše zdravie. Ich škodlivosť spočíva v tom, že obsahujú rôzne stabilizátory, spomaľovače horenia a ďalšie chemické látky. Výskumy napríklad naznačujú, že znečistenie mikroplastmi spôsobuje u niektorých živočíchov neplodnosť. Veľké obavy vzbudzujú najmenšie mikroplastové čiastočky nazývané nanoplasty. Podľa výskumu 99 % mikroplastových častíc, ktoré sa dostanú do ľudského tela, prejde tráviacim ústrojenstvom, no zvyšné 1 % môže preniknúť až do krvného obehu a hromadiť sa tam. Experti z Lekárskej univerzity vo Viedni objavili čiastočky plastu, mikroplasty, v ľudskej stolici. Niektorí odborníci však upozorňujú, že ich štúdia je málo rozpracovaná na to, aby sa z nej dali vyvodiť presvedčivé závery. Diskusie o mikroplastoch sú v súčasnej dobe veľmi intenzívne, prebiehajú rôzne skúmania, inštitúcie EÚ sa prikláňajú k podrobnému výskumu tohto problému.

Table of Contents

Titulná strana

Tiráž

Úvod

1.kapitola

Bez vody by sme neboli a nežili

Posvätná a zázračná voda

Voda je nenahraditeľná

Môže pitná voda škodiť zdraviu?

Obávaný chlór

Fluoridy zabíjajú?

Nebezpečné estrogény

Hazard s plastmi

Riziko ftalátov a bisfenolov

Sú PCB stále hrozbou?

Nie je voda ako voda

Čo piť?

Správny pitný režim má zmysel

Pijeme v správnom čase

2.kapitola

Upravená voda

Aktivovaná voda

Ďalšie spôsoby aktivácie vody

3.kapitola

Liečivá sila obyčajnej vody

4.kapitola

Choroby od A po Z

Záver

Zoznam použitej literatúry